ЩIэблэ къызыщIэмыхъуэр лъэпкъ хъуркъым
Дыгъуасэ Налшык къалэ щекIуэкIащ Дунейпсо Адыгэ Хасэм и зи чэзу зэIущIэ. Ар теухуауэ щытащ Сирием къикIыжа ди лъэпкъэгъухэм я сабийхэр Къэбэрдей-Балъкъэрым и школхэм зэрыщеджэну, абыхэм я Iуэхухэр нэхъыфIу дэгъэкIа зэрыхъуну щIыкIэхэм.
ДАХ-м и тхьэмадэ Сэхъурокъуэ Хьэутий зэIущIэр къыщызэIуихым жиIащ мы Iуэхур япэ игъэщыпхъэу зэрыщытыр.
— Хасэм хэтхэр нобэкIэ дызыгъэгузавэр Сирием щекIуэкI зэпэщIэтыныгъэхэр нэхъ кIащхъэ мыхъуу кIуэ пэтми зэрызэщIэплъэрщ. Ди лъэпкъэгъухэм я бынхэу хэкум къэкIуэжауэ щеджэхэм, дяпэкIэ къэкIуэжынухэм я Iуэхур зыхуей хуэгъэзэнырщ къалэн нэхъыщхьэр. ЩIэблэ къызыщIэмыхъуэр, абы гъуэгу езымытыр лъэпкъ хъуркъым, — дыщIигъужащ и псалъэхэм Сэхъурокъуэм.
Хамэ къэрал кърашыжа сабийхэм адыгэбзэмрэ урысыбзэмрэ зэрамыщIэм къыхэкIкIэ, школым щаIэ дерсхэм къыкIэроху, абы къищынэмыщIауэ, 11-нэ классыр мы гъэм къэзыуххэми я Iуэхур хэплъэгъуэщ — бзэр фIыуэ зымыщIэ цIыкIухэм Зыуэ щыт къэрал экзаменхэр ятыну къатехьэлъэнущ. ЗэрыгурыIуэгъуэщи, ар яхузэфIэмыкIмэ, адэкIэ еджапIэ нэхъыщхьэхэм щIэтIысхьэну Iэмал яIэнукъым. Абы Iуэхур гугъу ещI. ЗэIущIэм къызэрыщагъэлъэгъуамкIэ, хэкум къэзыгъэзэжа адыгэхэм я щIэблэм щыщу мы гъэм цIыху 21-м школыр къаух. КъБР-м егъэджэныгъэмрэ щIэныгъэмкIэ и министр Семэн Пщыкъан къыщыпсалъэм жиIащ мы сабийхэм ящыщу цIыхуитIыр Зыуэ щыт экзаменыр ятыну зэрыарэзыр, адрейхэм школыр къызэраухамкIэ тхылъ иратынымкIэ сэбэп зэрахуэхъуфынур. Абы щхьэкIэ ныбжьыщIэхэмрэ адэ-анэхэмрэ зыхуагъазэу, щхьэж зыщIэтIысхьэнум елъытауэ я мурадхэр къащIэу, адэкIэ унафэ пыухыкIа къащтэну Семэным къыщыхилъхьэм, къызэхуэсахэр арэзы техъуащ.
Зэхуэсым зи гугъу щащIахэм ящыщщ гъэмахуэм а школакIуэ цIыкIухэр, ныбжькIэ зэщхьэщыхауэ, зыгъэпсэхупIэхэм зэрыщагъэIэнури.
ЗэIущIэм кърихьэлIахэм я Iуэху еплъыкIэ, хэкIыпIэ зэхуэмыдэхэр къыхалъхьащ. Ахэр ди газетым и къыкIэлъыкIуэ номерхэм ящыщ зым тетынущ.
Инэрокъуэ Дисэ.
